સીક્વોઇયા કેપિટલ ઇન્ડિયાએ ચાલુ વર્ષે 32 સ્ટાર્ટઅપમાં રોકાણ કર્યું હતું, જ્યારે ટાઇગર ગ્લોબલ ઇન્વેસ્ટમેન્ટે 29 સ્ટાર્ટઅપમાં રોકાણ કર્યું હતું. ઇન્વેસ્ટમેન્ટ કંપનીઓ સ્ટાર્ટઅપમાં રોકાણ કરે તેમાં કોઈને નવાઈ ન લાગે. પણ વર્ષ 2015માં સ્ટાર્ટઅપમાં રહેલી સંભવિતતાથી ભારતના દિગ્ગજ ઉદ્યોગપતિઓ પણ પ્રભાવિત થઈ ગયા હતા. જ્યારે ઇન્ફોસિસના સ્થાપક એન.આર.નારાયણ મૂર્તિ, ટાટાના ભૂતપૂર્વ ચેરમેન રતન ટાટા જેવા દિગ્ગજો ઘણા સ્ટાર્ટઅપમાં રોકાણકાર બન્યા ત્યારે બધાને નવાઈ લાગી હતી અને સ્ટાર્ટઅપ ભવિષ્યની દિશા-દશા બદલી નાંખશે તેવો આશાવાદ પ્રબળ બન્યો હતો. ચીનની સૌથી મોટી ઇ-કોમર્સ કંપની અલીબાબાએ પણ પેટીએમમાં રોકાણ કરીને ભારતમાં પ્રવેશ કર્યો હતો. એટલું જ નહીં, બેંગલુરુ સ્થિત મોબાઇલ અને કોમર્સ કેન્દ્રિત નવા સાહસમાં પણ અલીબાબાએ રોકાણ કર્યું હતું. અલીબાબાને પગલે ચીનની ઇલેક્ટ્રોનિક ક્ષેત્રની મોટી કંપની ઝાયોમીએ પણ ભારતમાં સ્ટાર્ટઅપ્સમાં રોકાણ કરવાની તેમજ ઇ-કોમર્સ વેરહાઉસ અને લોજિસ્ટિક્સ સ્થાપિત કરવાની યોજના જાહેર કરી હતી.